**KÜSK kogemusnõustamise projekti õppevisiit Rootsi (4.-7. november)**

Uppsala Ülikooli Lastekliiniku külastus - kohtumine lastehaigla juhi ja sotisaaltöötajaga, tutvumine intensiivravi osakonnaga, kohtumine enneagsete laste lastevanemate ühingu juhiga.

**Mis oli peamine uus info õppevisiidilt seoses kogemusnõustamise tööga?**

Kliinikumi sotsiaaltöötaja: „*Olgugi, et kõik spetsialistid, kes tegelevad abivajavate lastega, on usaldusväärsed, neil on tugevad meeskonnad, üksused on hästi varustatud ja ette valmistatud, on siiski mingi võluvõim kogemusnõustajates, mis paneb lapsevanemaid neid rohkem usaldama ja neid kuulama. Justkui oleksid nad vahemehed abivajajate ja meditsiini vahel. Mitte, et ma poleks seda varem teadnud, aga see lihtsalt nagu jõudis jõuliselt minuni“.*

Kogemusnõustaja: „*Rootsis ei ole kogemusnõustamist, palju tööd teeb ära sotsiaaltöötaja, kes rakendab toetusvõrgustiku tööle. Näiteks tuuakse süüa haiglas viibivatele vanematele, sest haigla ei toitlusta neid. Enneaegne laps ei ole Rootsis ainult ema probleem, vaid terve suguvõsa saab kaasatud. Isa saab rahulikult haiglas olla, sest tema sissetulek säilib ja sellise kogemusega isad ei loobu oma perest nii kergelt;)“*

Tulevane kogemusnõustaja ja fondi abisaaja lapse ema: *„Õppevisiit Uppsala lastekliinikusse oli ülimalt hariv ja silmaringi laiendav, sest varasemad kogemused teise riigi haigla ühe osakonna siseeluga nii lähedalt tutvuda mul puuduvad. Õppisin, nägin ja kogesin palju vajalikku eelseisvaks tööks. Huvipakkuv oli kohtumine sealse haigla sotsiaaltöötajaga, kes heitis põgusa pilgu ka Rootsi riigi haigekassasüsteemi olemusse. Sealse enneaegsete laste vanemate eestseisja elu- ja tegutsemiskogemused kuluvad edaspidises töös ka kindlasti marjaks ära.  
Reis kinnitas ka mu veendumust, et meeskonnatöö, kogemuste ning teadmiste vahetamine on kogemusnõustaja ja üldse töös väga vajalikud: üks inimene suudab küll geniaalseid ideid genereeida, aga ilma hea meeskonnata pole nendega suurt midagi peale hakata“.*

Fondi esindaja: *„Väga hea oli tõdeda, et Eesti pool on suutnud juurutada mingi süsteemi, mida Rootsis veel sel kujul polegi. Hea oli näha, et üksikutest osakestest sai tervik – kogemusnõustajatest ja toetusvõrgustikust kasvas nende päevade jooksul meeskond, kuna tuli ka reisitõrke situatsioone koos lahendada ja ühtse meeskonnana eesmärgi nimel töötada (laevale jõuda)“.*

**Mida rakendaksid nähtust-kogetust oma töös ja miks?**

Kliinikumi sotsiaaltöötaja: *„Sealne sotsiaaltöötaja kohtub kõigi klientidega olenevalt sellest kas nad vajavad abi või mitte. Ma arvan, et ka mina sooviksin oma töös sinna jõuda, et ma oleksin piisavalt ette valmistunud kui on vaja sekkuda, ehk ka pisut sammuke ees olla ja ennetada“.*

Kogemusnõustaja: *„Soovitame haiglal peegleid jagada, et emad neäksid oma lapse nägu, kui laps rinnale asetatud on (känguru meetodi ajal). Haiglasse (ka intensiivi) võiks ka pereliikmeid lasta, kaasata rohkem isasid ja teisi pere lapsi“.*

Tulevane kogemusnõustaja ja fondi abisaaja lapse ema: *„Enesele eeskujuks seaksin sümpaatse lastehaigla direktori, kes ennastsalgava järjekindlusega noorte patsientide ja nende vanemate haiglaelu mugavamaks on suutnud muuta. Ka minu töö kogemusnõustajana hakkab seisnema ju selles, et mugandada lapsevanem(ad), kes kriisis, tavaellu ja olemisse“.*

Fondi esindaja: *„Arvan, et kogemusnõustajad said palju kindlust juurde, et teevad õiget asja ja sel on laiem mõju nii arstidele kui ka meditsiinisüsteemile“.*

**Mis on Eestis samas süsteemis parem õppreisil nähtust?**

Kliinikumi sotsiaaltöötaja: *„Ma arvan, et paremikke on raske sellistes süsteemides leida. Nii meie kui ka nemad on tublid ja tugevad spetsialistid. Kui midagi eriliselt välja tuua, siis ma arvan, et meie oleme tublisti arenenud ja järele jõudnud oma abistamissüsteemiga, mis neil on ju palju palju kauem töötanud. Nii, et meie siin Eestis oleme selle 20 aastaga teinud suure ja olulise sammu edukama ja parema meditsiini poole. Oleme õppinud parimatelt“.*

Kogemusnõustaja: „*Eestis on Tartus olemas kogemusnõustamine, mis on laienemas ka Tallinnasse;) ja rootslased olid väga huvitatud sellest süsteemist, mis on teeb edasise koostöö võimalikuks. Meil on ema haigla ülalpidamisel, ta ei pea muretsema söögi eest, mis teeb kaugemalt pärit emade elu keerulisemaks“.*

Tulevane kogemusnõustaja ja fondi abisaaja lapse ema: *„Eesti sama süsteemi parem nähtus ongi kogemusnõustajate, kelle tegevust toetab vajalik kogus kliinikumi(de) personalist, olemasolu“.*

Fondi esindaja: *„Nii ebaloogiline kui see ka ei tundu, on Eestis üleüldiselt inimesed palju osavõtlikumad kui Rootsis. Ehk siis Eesti ei ole läinud äärmuslikku heaolu ühiskonna teed ja võime seepärast tänulikud olla! Eesti inimesed on võõra mure suhtes palju osavõtlikumad ja hoolivamad. Võib olla uhke professionaalse meditsiinisüsteemi osas – nagu näiteks sealse lastehaigla juht mainis surnult sündinud laste osakaalu suhtes on Eesti imetlusväärne – nii lühikese ajaga on arv hüppeliselt langenud ja peaaegu võrreldav väga pikaaegsete heaoluriikidega“.*

**Veel tähelepanekuid kommentaare õppevisiidi kohta**?

Kliinikumi sotsiaaltöötaja: *„Väga hea ja mõnus seltskond oli. Ma arvan, et kui kõik abistajad on nii vahvad ja ehedad kui meie õppereisil käinud seltskond, on abivajajad heades ja turvalistes kätes“.*

Kogemusnõustaja: „*Mulle jäi kõige rohkem kõlama mõte, et lapse vajadused on kõige tähtsamad, mitte see, kuidas personalil on mugavam last hooldada. Samas võimaldatakse vanematele privaatsust. Monitorid on ühendatud arvutiga, kus õde jälgib näite ilma peret segamata. Haiglas on olemas vaikuse ruum, kus on võimalik jätta hüvasti lahkunud lapsega või saab ka personali liige minna sinna segamatult mõtteid korrastama, kui on olnud väga raske juhtum. Personaliruumid on ühised, et infot jagada. Arstidel ei ole ainult oma kabinette, mis seisaksid enamuse ajast tühjana. Personalile oli tore valguseküllane teraapiline "akvaarium", kuhu nad said tulla lõõgastuma. Haiglast oli võimalik osta spetsiaalset "kängurupluusi", kus laps saab olla kängurukontaktis pidevalt. Ma ei ole Eestis veel näinud selliseid.*  
  
*Aga reis oli tore just sellepärast, et erinevad spetsialistid olid koos ja nüüd me saame rääkida rohkem ühest samast asjast ja kõik said aru, et tegelikult me töötame kõik sama eesmärgi nimel - et tehnika arengut hindav maailm muutuks inimese keskseks tagasi. Suur tänu jaksamast ja kõigil kogemusnõustajatel oli hea meel korraks oma igapäevasest elust eemale saada, et jälle jaksata oma lapsele otsa vaadata ning näha tulevikku“.*

Tulevane kogemusnõustaja ja fondi abisaaja lapse ema: *„Oli meeldiv reis meeldivate kaaslastega, kes moodustasid meeldiva meeskonna, kellega kodumaistes tegemistes rõõmsalt ühte jalga astuda:). Tahaksin veelkord tänada Lastefondi tegusaid meeskonnaliikmeid selle eest, et võimaldasite mul osaleda õppereisil, mis oli suurepäraselt korraldatud ja edasiseks tööks ülimalt motiveeriv“.*

Fondi esindaja: *„Oli väga hariv ja kogemusterohke õppereis. Saime katsetada end meeskonnana ja läbisime katse edukalt. Kriisisituatsioonis oldi usaldavad, toetavad ja eesmärgile suunatud, õppesituatsioonis tähelepanelikud ja aktiivsed osavõtjad ning kindlasti õpiti olulisel määral üksteist tundma, mis tavalise koolituse situatsioonis Eestis poleks võimalik olnud! Arvan, et õppekäik täitis 200 % oma eesmärgi! ☺“*